Hanteer jou tiener se buierigheid - Jou Gesin | Solidariteit WêreldJou Gesin | Solidariteit Wêreld
Tuis › Artikels › Hanteer jou tiener se buierigheid
Om 'n tiener in die huis te hê het jy soms hare op jou tande nodig. Tieners ervaar hormonale veranderings en sukkel self om hul eie identiteit te ontdek. Hierdie soeke na 'n eie identiteit kan heelwat konflik veroorsaak.
Wat kan 'n ouer doen om sy tiener te help? Dr. ST Potgieter, sielkundige, gee hierdie wenke:
Om vir 'n tiener te sê dis slaaptyd is nou nie die maklikste ding om te doen nie, maar moenie toelaat dat tieners te laat gaan slaap nie. Jy gaan sukkel om hulle die volgende dag uit die bed te kry. Stel ook grense met betrekking tot die gebruik van die selfoon voor slapenstyd.
'n Gesonde dieet is bevorderlik vir jou tiener se gesondheid en ook sy gemoedstoestand. Skakel dus ongesonde kosse of gemorskos en kafeïen so ver moontlik uit. Moedig hulle aan om genoeg water te drink.
Tieners moet fisiese oefening inkry. Dit bevorder die slaappatroon en ook selfvertroue. 'n Tiener moet beperk word met die tyd wat hy voor die televisie, rekenaar of met die selfoon sit. Oefeninge help dat die liggaam endorfiene afskei wat 'n tiener se gemoedstoestand verbeter.
Gee jou tiener ruimte. Soms het 'n tiener sy eie spasie nodig. Gee jou tiener dus geleentheid om alleen te wees wanneer daar konflik en spanning in die huishouding is. Dit help hom om deur sy emosies te werk. Wanneer dinge kalmeer het, is dit gewoonlik makliker vir ouer en kind om verder oor ongelukkigheid te gesels.
Wanneer die verhouding tussen jou en jou tiener breekpunt bereik, kan jy 'n ander volwassene vra om te help. 'n Oom of tannie, selfs een van die grootouers, kan intree en met jou kind gesels. Dit bring dikwels kalmte en perspektief.
Kry professionele hulp. Dit is goed wanneer 'n berader of sielkundige kan help wanneer die spanning in die gesin hoog loop. Die sielkundige sal ook kan vasstel of daar iets meer as bloot 'n opstandigheid is, soos ADHD of ODD, wat impak op 'n kind se emosies en gedrag kan hê.
Help jou tiener om kreatief te wees. Deur middel van skryf, verf, teken, bou, dans, drama en koskook kan tieners hulle emosies op 'n gesonde manier uitleef.
Tieners met buie wil eintlik ook maar net verstaan en ondersteun word. Al kom hulle nors, nukkerig en bakleierig voor, het tieners die behoefte aan begrip en ondersteuning. Al is hulle opstandig daarteen, het tieners tog die behoefte aan die geborgenheid van 'n stabiele ouerhuis. Soms is dit nodig dat 'n ouer met sagmoedigheid, geduld en selfbeheersing optree. Stabiliteit beteken ook reëls, roetine, struktuur en wedersydse respek.
Spandeer gesinstyd saam. Dit is wonderlik wanneer die gesin dinge saam doen. Soms sal die tiener nukkerig wees, maar sal gou agterkom dat dit eintlik lekker was om dinge saam met die gesin te doen.
Kortom: Wees geduldig, leer jou tiener belangrike dinge soos wat om te doen in noodgevalle, kos te maak en eie wasgoed te was. Dit leer hulle onafhanklikheid en gaan jou lewe soveel makliker maak.